દૂષણ. પ્રમાથ. અભિભવ. ઘર્ષણ. કન્યાહરણ. બલાત્કાર. હઠસંભોગ. સ્ત્રીસંગ્રહ. શીલાપહરણ. અભિષહ્ય. બાધન. દુરુપયોગ. અધિક્ષેપ. ખલાચાર. આવા ઘણા શબ્દ રેપના સંદર્ભમાં સંસ્કૃત ભાષા ધરાવે છે. અંગ્રેજી શબ્દ રેપના મૂળમાં સીધી કે વાંકી કોઈ રીતે સંસ્કૃત ભાષા નથી. તેથી શું? તેથી એક તારણ નીકળી શકે કે ત્યાં ‘ને અહીં રેપનું અસ્તિત્વ પોતપોતાની રીતે આવેલું હશે. સમાજની ભાષા મુજબ ‘ને સમય-સ્થળ મુજબ રેપની વ્યાખ્યા થોડી ઘણી બદલાય. કાનૂની ભાષામાં બે અપુખ્ત વ્યક્તિ એકબીજાની સહમતીથી સંભોગ કરે તો પણ રેપ જાહેર થઈ શકે. સ્વભાવિક રીતે આપણે અહીં ‘બળાત્કાર’ની વાત કરીએ છીએ. જે અંગે આપણે સૌ સહમત છીએ કે રેપ એટલે ખોટી વાત. અંતિમ અસત્યમાંનું એક. બળજોરી, જોરજુલમ કે જોરાવરી એવી ક્રિયા છે જે ભારતમાં બહુમત લોકોએ નથી કરી કે બહુમત લોકો તેના ભોગ નથી બન્યા અને જેનો અનુભવ આપણને નથી છતાં આખું શરીર ઠોકીને આપણે બરાડી શકીએ કે રેપ કોઈ પણ સંજોગોમાં ના જ ચાલે.